KKNK skep vernuwend in 2020 | George Herald
Tuesday, 01 September 2020, 15:14
KKNK Mothership-sessie Elvis Blue
TUINROETE DISTRIK-NUUS - "Die KKNK het nie vanjaar in die tradisionele vorm plaasgevind nie, maar die fees leef voort op innoverende maniere, op verskeie ander platforms."
So sê Hugo Theart, artistieke direkteur van die Klein Karoo Nasionale Kunstefees (KKNK). Die KKNK is weens die Covid-19-pandemie vanjaar vir die eerste keer in 26 jaar nie in Oudtshoorn aangebied nie.
"In moeilike en onsekere tye bied die kunste ontvlugting, dit is 'n stem vir gemeenskappe en dit bring mense byeen om steeds in hul omgewings 'n verskil te maak.
"Dit is juis hier waar die KKNK sedert Maart vanjaar poog om gehore te vermaak en rolspelers te ondersteun", brei hy uit.
Netwerk24 en die KKNK se eerste kortfilm-projek, Kortom, het vroeg in Augustus die lig gesien en bied oor nege weke, nege kortfilms eksklusief aan Netwerk24-intekenaars.
Norval Wind Octets CPO
'n Rekordgetal teks-voorstelle is vanjaar vir Teksmark ontvang en die evaluasieproses is tans aan die gang.
Die Mothership Sessions-musiekreeks is eksklusiewe musiekkonserte wat vir die KKNK in Kaapstad by Mothership Studios opgeneem is en wêreldwyd gestroom word.
"Dit was belangrik om 'n aanlyn produk van hoogstaande gehalte aan te bied en die eindresultaat is 'n hoë definisie kykervaring met uitstaande klank. Die musici kon ook met hierdie konserte broodnodige inkomste genereer", sê Theart.
Winterfees van klassieke musiek
Vir die eerste konsertreeks span Klassique kragte saam met die Kaapse Filharmoniese Orkes vir drie eksklusiewe konserte en vir 'n vierde konsert saam met die Charl du Plessis Trio, wat in Switserland opgeneem is.
Birds of a Feather Lisl Barry Net worth
Nog 'n eerste vir die KKNK, is vanjaar se Virtuele Galery. "Hierdie inisiatief bied 'n belangrike platform vir visuele kunstenaars om hulle werk te verkoop en sodoende 'n inkomste te genereer uit werk geskep vir vanjaar se KKNK", sê Theart.
Dineke van der Walt, die KKNK se nuwe visuele kunskurator, het vanjaar se program met die tema Plat op die aarde saamgestel. "Feesgangers, kunsliefhebbers en -versamelaars kon vir die eerste keer deur die digitale gange van ons visuele kunsprogram stap en die prag van 11 uitstallings in die gemak van hulle huise sien. Die aanbod het kuns van 45 kunstenaars met meer as 200 werke ingesluit", sê sy.
Die reaksie op die virtuele galery was oorweldigend en meer as 34 000 besoekers het deur die virtuele galery geloop.
Karoo Stories Maryna Cotton Verenig
"Ons wil nog nie die aap uit die mou laat nie, maar teater- en filmliefhebbers kan uitsien na aanlyn teaterproduksies wat binnekort gestroom word, asook 'n nuwe Suid-Afrikaanse film wat eksklusief op die KKNK se virtuele platforms aangebied word.
"Verder is ons besig met 'n e-handelprojek wat eksklusiewe produkte uit die Klein Karoo beskikbaar stel. Ons beplan beslis om in 2021 weer op Oudtshoorn fees te vier. Die presiese formaat sal bepaal word deur die regulasies wat in plek is maar ons sien daarna uit om feesgangers in die Klein Karoo terug te verwelkom", sluit Theart af.